รัฐมนตรีว่าการกระทรวงมหาดไทย ในฐานะผู้แทนรัฐบาล เชิญผ้าไตรประทานของสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ทอดในพิธีพระราชทานเพลิงศพ นาวาตรี สมาน กุนัน ป.ช.
วันนี้ (14 ก.ค.61) เวลา 15.30 น. พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะผู้แทนรัฐบาล เป็นผู้เชิญผ้าไตรประทานของเจ้าพระคุณ สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก จำนวน 5 ไตร ทอดในพิธีพระราชทานเพลิงศพ นาวาตรี สมาน กุนัน ป.ช. ณ เมรุพิเศษวัดบ้านหนองคู ตำบลเมืองหงส์ อำเภอจตุรพักตรพิมาน จังหวัดร้อยเอ็ด ในการนี้ นายฉัตรชัย พรหมเลิศ ปลัดกระทรวงมหาดไทย เป็นผู้แทนฝ่ายปกครอง ทอดผ้าไตรบังสุกุลอุทิศแก่ นาวาตรี สมาน กุนัน ด้วย



นาวาตรี สมาน กุนัน เป็นผู้ที่ประกอบคุณงามความดี และได้อุทิศความช่วยเหลือเพื่อนมนุษย์จนกระทั่งตนเองเสียชีวิต มีผลงานเป็นที่ประจักษ์ต่อสาธารณชน องค์กร และนานาประเทศ จากการปฏิบัติภารกิจนำขวดอากาศไปวางในถ้ำหลวง เพื่อสนับสนุนฝ่ายต่าง ๆ ในการช่วยเหลือเด็กและเยาวชนทีมหมูป่า อะคาเดมี ซึ่งติดอยู่ภายในถ้ำหลวง วนอุทยานถ้ำหลวง - ขุนน้ำนางนอน ตำบลโป่งผา อำเภอแม่สาย จังหวัดเชียงราย ซึ่งความดี ความเสียสละ และความทุ่มเทของ นาวาตรี สมาน กุนัน คนไทยและคนทั่วโลกได้เห็นและรู้สึกซาบซึ้งใจเป็นอย่างมาก จนได้รับการยกย่องว่าเป็น "วีรบุรุษถ้ำหลวง"



จากนั้น พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ได้เชิญรับสั่งของเจ้าพระคุณ สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ทรงเป็นกำลังใจให้ครอบครัวของ นาวาตรี สมาน กุนัน คลายโศกและให้ถึงพร้อมด้วยศรัทธาในการบำเพ็ญคุณความดีสืบไป